**Informatīvais ziņojums**

**“Par valstij dividendēs izmaksājamo valsts akciju sabiedrības “Latvijas autoceļu uzturētājs” un valsts akciju sabiedrības “Latvijas Valsts ceļi” peļņas daļu par 2016. gadu”**

**Ievads**

Satiksmes ministrija (turpmāk – SM) ir iesniegusi saskaņošanai Pārresoru koordinācijas centram (turpmāk – PKC) kā koordinācijas institūcijai un Finanšu ministrijai (turpmāk – FM) Ministru kabineta rīkojumu projektus, kuros paredzēts, ka no tīrās peļņas par 2016.gadu:

1. valsts akciju sabiedrībai “Latvijas autoceļu uzturētājs” (turpmāk – LAU), vienotais reģistrācijas Nr. 40003356530, nosakot atšķirīgu dividendēs izmaksājamo summu (nosakot 0 procentu likmi), valsts budžetā netiktu pārskaitīta summa prognozētās dividendes 1 718 120,30 EUR apmērā, bet minētā summa paliktu kapitālsabiedrības rīcībā un tiktu novirzīta kapitālsabiedrībai stratēģiski svarīgu deleģēto valsts pārvaldes uzdevumu jomā nodrošināšanas izdevumu segšanai un valsts vietējo autoceļu posmu sakārtošanai;
2. valsts akciju sabiedrībai “Latvijas Valsts ceļi” (turpmāk – LVC), vienotais reģistrācijas Nr. 40003344207, nav jāmaksā dividendes 46 552,80 EUR apmērā, bet minētā summa paliktu kapitālsabiedrības rīcībā un novirzīta “Vienass stiepes testa iekārtas” iegādei.

Saskaņā ar Publiskas personas kapitāla daļu un kapitālsabiedrību pārvaldības likuma (turpmāk – likums) 28.panta ceturto daļu, kā arī atbilstoši Ministru kabineta 2015.gada 22.decembra noteikumu Nr.806 “Kārtība, kādā valsts kapitālsabiedrības un publiski privātās kapitālsabiedrības, kurās valsts ir dalībnieks (akcionārs), prognozē un nosaka dividendēs izmaksājamo peļņas daļu un veic maksājumus valsts budžetā par valsts kapitāla izmantošanu” (turpmāk – noteikumi Nr.806) 14.punktam, – ja koordinācijas institūcija ar FM un valsts kapitāla daļu turētāju nevienojas par prognozējamo peļņas daļu, kas izmaksājama dividendēs, un dividendēs izmaksājamo peļņas daļu, koordinācijas institūcija sagatavo informatīvo ziņojumu Ministru kabinetam, kas pieņem valsts kapitāla daļu turētājam saistošu lēmumu.

Tā kā nav panākta vienošanās SM kā minēto kapitālsabiedrību kapitāla daļu turētājas, Finanšu ministrijas un PKC starpā, PKC iesniedz Ministru kabinetam informatīvo ziņojumu “Par valsts akciju sabiedrības „Latvijas autoceļu uzturētājs” un valsts akciju sabiedrības “Latvijas Valsts ceļi” valstij dividendēs izmaksājamo peļņas daļu par 2016. gadu” (turpmāk – Informatīvais ziņojums).

**Valsts akciju sabiedrība “Latvijas autoceļu uzturētājs”**

SM norāda, ka Ministru kabineta rīkojuma projekts “Par atšķirīgu dividendēs izmaksājamo valsts akciju sabiedrības „Latvijas autoceļu uzturētājs”peļņas daļupar 2016. gada pārskata gadu” (turpmāk – rīkojuma projekts) sagatavots saskaņā ar Likuma par budžetu un finanšu vadību 5.panta otro daļu, [likuma](http://likumi.lv/ta/id/269907-publiskas-personas-kapitala-dalu-un-kapitalsabiedribu-parvaldibas-likums) [28.panta](http://likumi.lv/ta/id/269907-publiskas-personas-kapitala-dalu-un-kapitalsabiedribu-parvaldibas-likums#p28) pirmo daļu un noteikumu Nr.806 5., 8.punktu, kuras nosaka, ka Ministru kabinets pēc valsts kapitāla daļu turētāja pamatota priekšlikuma ar Ministru kabineta rīkojumu var atļaut noteikt kapitālsabiedrības stratēģijā atšķirīgu prognozējamo dividendēs izmaksājamo peļņas daļu (procentos no prognozētās tīrās peļņas), nekā tas norādīts Noteikumu Nr.806 [3.punktā](http://likumi.lv/ta/id/278921-kartiba-kada-valsts-kapitalsabiedribas-un-publiski-privatas-kapitalsabiedribas-kuras-valsts-ir-dalibnieks-akcionars#p3) vai citos tiesību aktos.

SM rīkojuma projekta anotācijā norāda, ka rīkojuma projekts izstrādāts pamatojoties uz Ministru kabineta 2016.gada 20.decembra sēdes protokola (prot. Nr.69 82.§) “Informatīvais ziņojums par autoceļu finansēšanas modeli un valsts autoceļu sakārtošanas programmu 2014.-2023.gadam un atbildes vēstuli Saeimas Mandātu, ētikas un iesniegumu komisijai” 6.punktā noteikto uzdevumu, kurā noteikts, ka: *“Ministru kabinets ir pieņēmis zināšanai, ka Satiksmes ministrija, lai nodrošinātu autoceļu uzturēšanas darbu veikšanu un VAS "Latvijas Valsts ceļi" un VAS "Latvijas autoceļu uzturētājs" attīstošu projektu, tostarp nepieciešamās ceļu uzturēšanas tehnikas atjaunošanas projektu īstenošanu, izvērtēs un atbilstoši normatīvajos aktos noteiktajai kārtībai līdz 2017.gada 1.jūlijam iesniegs Ministru kabinetā priekšlikumus par dividendēs izmaksājamo VAS "Latvijas Valsts ceļi" un VAS "Latvijas autoceļu uzturētājs" peļņas daļu par 2016.gadu.”.*

Saskaņā ar likuma “Par vidēja termiņa budžeta ietvaru 2017., 2018. un 2019.gadam” 19.panta pirmo daļu minimālo dividendēs izmaksājamo peļņas daļu par 2016., 2017. un 2018.gada pārskata gadu valsts izšķirošajā ietekmē esošām kapitālsabiedrībām (tajā skaitā netiešā izšķirošajā ietekmē esošām kapitālsabiedrībām) nosaka un aprēķina 50 procentu apmērā, bet kapitālsabiedrībām, kurās visas kapitāla daļas tieši vai pastarpināti pieder valstij, 2017.gadā (par 2016.gada pārskata gadu) nosaka un aprēķina 85 procentu apmērā, 2018.gadā (par 2017.gada pārskata gadu) – 80 procentu apmērā un 2019.gadā (par 2018.gada pārskata gadu) – 70 procentu apmērā no attiecīgās kapitālsabiedrības tīrās peļņas, ja likumā “Par vidēja termiņa budžeta ietvaru 2017., 2018. un 2019.gadam” nav noteikts citādi.

Likuma „Par vidēja termiņa budžeta ietvaru 2017., 2018. un 2019.gadam” 19.panta otrā daļa nosaka, ka Ministru kabinets normatīvajos aktos noteiktajos gadījumos un kārtībā var pieņemt lēmumu par atšķirīgu dividendēs izmaksājamo minimālo peļņas daļu.

Ilgstoši neveikto atjaunošanas darbu un nepietiekamā finansējuma ikdienas uzturēšanas darbiem dēļ valsts vietējo autoceļu stāvoklis turpina pasliktināties. Šie apstākļi apgrūtina neatliekamās medicīniskās palīdzības un ugunsdzēsēju glābšanas dienestu piekļūšanas operativitāti galamērķiem. Braucot pa autoceļiem ar zemas kvalitātes segumiem, autoceļu lietotājiem rodas zaudējumi, salīdzinot ar braukšanu pa labas kvalitātes ceļiem. Uzskaitīto apsvērumu dēļ, šo valsts vietējo autoceļu posmu sakārtošana ir jāveic neatliekami.

Ņemot vērā valstī esošo ceļu tīkla kritisko stāvokli un vietējo valsts autoceļu posmu sakārtošanai nepieciešamo finansējumu, ir jānodrošina valsts autoceļu uzturēšanas darbu veikšanu un nepieciešamās ceļu uzturēšanas tehnikas projektu īstenošanu (2016.gada dividendēs izmaksājamā peļņas daļa tiks novirzīta darbiem uz ceļiem, kas nav tieši saistāms ar Sabiedrības darbības finanšu rādītājiem), kas ir kapitālsabiedrības pamatfunkcija noteikta likumā “Par autoceļiem”. Nepalielinot finansējumu valsts autoceļu kompleksās ikdienas uzturēšanai un nepieciešamās ceļu uzturēšanas tehnikas projektu īstenošanai, ir prognozējams vēl straujāks attiecīgo valsts autoceļu sabrukums, kas secīgi veidos uz valsts autoceļiem veicamo darbu apjoma pieaugumu un faktiski priekšnoteikumus situācijai, kad ar iedalītajiem finanšu līdzekļiem nav iespējams izpildīt normatīvajos aktos izvirzītās tehniskās prasības valsts autoceļu uzturēšanai.

Ņemot vērā iepriekš minēto un saskaņā ar Ministru kabineta 2016.gada 20.decembra sēdes protokollēmumu (prot. Nr.69 82.§) “Informatīvais ziņojums par autoceļu finansēšanas modeli un valsts autoceļu sakārtošanas programmu 2014.-2023.gadam un atbildes vēstuli Saeimas Mandātu, ētikas un iesniegumu komisijai” 6.punktā noteikto uzdevumu, SM virza priekšlikumu par atšķirīgu dividendēs izmaksājamo LAU peļņas daļu par 2016.gada pārskata gadu.

PKC iesniegtajā Stratēģijas projektā „Valsts akciju sabiedrības „Latvijas autoceļu uzturētājs” vidēja termiņa darbības Stratēģija 2016. – 2020.gadam” (turpmāk - Stratēģija) ir norādīts, ka, kapitālsabiedrība sniedz stratēģiski svarīgus autoceļu uzturēšanas pakalpojumus satiksmes nozarē. Kapitālsabiedrība veic deleģētos valsts pārvaldes uzdevumus, kas noteikti saskaņā ar likuma “Par autoceļiem” 232.panta pirmo daļu un Ministru kabineta 2013.gada 27.decembra rīkojumu Nr.684 „Par valsts autoceļu kompleksās ikdienas uzturēšanas darbu deleģēšanu akciju sabiedrībai „Latvijas autoceļu uzturētājs”.

Rīkojuma projekts ir izvērtēts no Komercdarbības atbalsta kontroles likuma 3.panta pirmās daļas normu viedokļa un ir secināms, ka kapitālsabiedrībai nosakāmā atšķirīgā dividendēs izmaksājamā peļņas daļa 0 procentu apmērā par 2016.gada pārskata gadu, kas tiks novirzīta stratēģiskas nozīmes valsts autoceļu uzturēšanas darbu veikšanai (70%) un nepieciešamās ceļu uzturēšanas tehnikas atjaunošanas projektu īstenošanai (30%), ir nepieciešamais finansējums likumā “Par autoceļiem” deleģēto valsts pārvaldes uzdevumu veikšanas nodrošināšanai, (deleģētos valsts pārvaldes uzdevumus un no tiem izrietošo sabiedriskas nozīmes pakalpojumu sniegšanu finansē no valsts pamatbudžeta programmas 23.00.00 „Valsts autoceļu fonds” apakšprogrammas 23.06.00 „Valsts autoceļu pārvaldīšana, uzturēšana un atjaunošana” atbilstoši kārtējā gadā piešķirto līdzekļu apmēram) līdz ar to nav uzskatāms par valsts atbalstu kapitālsabiedrībai komercdarbības veikšanai iepriekš minētā likuma normu izpratnē.

Rīkojuma projektā ir ietverts šāds ekonomiskā pamatojuma izvērtējums atbilstoši no Noteikumu Nr.806 6.3.1., un 6.3.1.1./6.3.1.2.punkta normām, kas nosaka, ka kapitālsabiedrībai var noteikt atšķirīgu dividendēs izmaksājamo peļņas daļu 0 procentu apmērā, ņemot vērā, ka dividendes tiks izmantotas, lai sasniegtu:

1. Stratēģijā noteikto vispārējo stratēģisko mērķi – nodrošinātu deleģētā valsts pārvaldes uzdevuma – “Valsts autoceļu kompleksās ikdienas uzturēšanas darbu plānošana un veikšana” izpildi periodā līdz 2020. gada 31.decembrim;

2. Stratēģijā noteiktos, attiecīgos nefinanšu mērķus - t.i.:

2.1.  tehniskā parka veiktspējas nodrošināšana ar atbilstošu tehniku un videi draudzīgām tehnoloģijām. Minētais ir nepieciešams, laioperatīvi, īsā laika posmā visā Latvijas teritorijā nodrošinātu valsts autoceļu kompleksās ikdienas uzturēšanas darbu veikšanu un autoceļu caurbraucamību atbilstoši normatīvo aktu prasībām prasības. Tādējādi kapitālsabiedrībai ir nepieciešams resurss (tehniskais parks, tehniskā infrastruktūra u.c.) un galvenā un nozīmīgākā ziemas dienesta tehnikas grupa ir universālās kravas automašīnas, aprīkotas ar sniega lāpstām un pretslīdes materiāla kaisītājiem;

2.2. kvalitatīva uz sabiedrības mobilitāti un satiksmes drošību vērsta valsts autoceļu kompleksās ikdienas uzturēšanas darbu plānošana un veikšana. Kapitālsabiedrībaiir jānodrošina valsts autoceļu kompleksās ikdienas uzturēšanas darbu plānošanu un veikšanu visā Latvijas teritorijā saskaņā ar Deleģēšanas līgumu, MK noteikumu Nr.224 prasībām un Valsts autoceļu ikdienas uzturēšanas darbu tehniskajām specifikācijām.

3. Stratēģijā izvirzītos finanšu mērķus - respektīvi, lai kapitālsabiedrība attīstītos, paaugstinātu vērtību un spētu kvalitatīvi un operatīvi pildīt uzticētos valsts pārvaldes deleģētos uzdevumus, ir svarīgi sabalansēt visas darbības jomas un realizēt Stratēģijā izvirzītos finanšu mērķus: optimāla kapitāla struktūras veidošana, proti, ka ilgtermiņā (2020. gadā) kapitālsabiedrībai pašu kapitāla īpatsvars kopējā kapitālā ir 63%, saistību attiecība pret pašu kapitālu 60%; saimnieciskās darbības efektivitātes un stabilitātes nodrošināšana, samazinot finansēšanas slogu uz pelnītspēju un 2020. gadā sasniedzot 1,03, jo samazinās ilgtermiņa aizņēmumu piesaiste attiecīgo aktivitāšu realizēšanai, kā arī realizējot investīciju aktivitātes līdz 2020. gadam palielināt pašu līdzekļu īpatsvaru investīciju finansējumā līdz 36% līmenim; saprātīgas peļņas gūšana.

 Nenovirzot peļņas daļu kapitālsabiedrības attīstībai, nākotnē valsts acīmredzami nesaņems lielāku peļņu no sava ieguldītā kapitāla kapitālsabiedrības, jo kapitālsabiedrības ilgtspējīga attīstība var tikt apdraudēta.

Uz peļņas rēķina tiek veikta kapitālsabiedrības ekonomiskās attīstības finansēšana. Peļņa ir ne tikai kapitālsabiedrības iekšējo saimniecisko vajadzību segšanas avots, bet arī galvenais iekšējo finanšu resursu finansēšanas avots. Pietiekama peļņas lieluma iegūšana ir jebkura komerciāla uzņēmuma mērķis.

Samaksājot dividendēs (85%) no peļņas par valsts kapitāla izmantošanu par 2016.gada pārskatu, būs jāpiesaista vairāk aizņemto kapitālu, kā rezultātā palielināsies aizņemtā kapitāla attiecība pret pašu kapitālu, kas var pārsniegt 55% robežu un līdz ar to palielinot finanšu risku nākotnē piesaistīt kapitālu no kredītiestādēm.

Dividenžu politika ir lēmumu pieņemšana par to, vai iegūto peļņu izmaksāt īpašniekiem dividenžu veidā vai atstāt kapitālsabiedrības rīcībā un reinvestēt aktīvos- priekšroka tiek dota dividendēm vai kapitāla pieaugumam, kas nākotnē nodrošinātu ienākumu. Dividenžu politikas mērķis ir nodrošināt uzņēmuma attīstību.

Lai kapitālsabiedrība spētu īstenot tās Stratēģijā noteiktos mērķus, ir nepieciešams veikt regulārus ieguldījumus tehniskās un tehnoloģiskās darbības pilnveidošanā, līdz ar to Satiksmes ministrija ierosina Ministru kabinetam pieņemt lēmumu, ar kuru atļaut noteikt kapitālsabiedrības Stratēģijā atšķirīgu prognozējamo dividendēs izmaksājamo peļņas daļu 0 procentu apmērā no prognozētās tīrās peļņas.

FM savā atzinumā ir norādījusi, ka neatbalsta SM sagatavotā rīkojuma projekta tālāku virzību, jo tā īstenošana radīs negatīvu ietekmi uz 2017.gada valsts budžeta ieņēmumiem.

PKC neatbalsta sagatavotā rīkojuma projekta tālāku virzību, izsakot šādus iebildumus. Ar Ministru kabineta 2016.gada 20.decembra sēdes protokollēmuma (Nr.69, 82.§) 6.punktu SM tika uzdots izvērtēt LAU dividendēs izmaksājamo daļu un, atbilstoši informatīvajā ziņojumā minētajam, virzīt priekšlikumu kopā ar vidēja termiņa darbības stratēģijas pārskatīšanu, bet netika noteikts, ka dividendes nosakāmas 0% apmērā no tīrās peļņas. Ņemot vērā, ka LAU spēkā esošajā stratēģijā 2015.-2020.gadam tika paredzēts izmaksāt dividendes (samazinātā 27% apmērā, tomēr samazinātais dividenžu apmērs nav saskaņots ar Ministru kabinetu, atbilstoši Noteikumu 5.punktam), kā arī izskatot aktualizēto stratēģijas projektu 2016.-2020.gadam attiecībā uz paredzamajām investīcijām un LAU finanšu situāciju, PKC uzskata, ka SM iesniegtajā priekšlikumā ietvertā informācija nesniedz pietiekamu pamatojumu, lai noteiktu LAU dividendēs izmaksājamo peļņas daļu par 2016.gadu 0% apmērā. LAU finanšu prognozes 2017.-2020.gadam, kas atspoguļotas LAU vidēja termiņa darbības stratēģijas projektā 2016.-2020.gadam, liecina, ka LAU naudas atlikums 2017.gadā prognozēts EUR 3,29 milj. apjomā, kā arī apgrozāmo līdzekļu apjoms pārsniedz īstermiņa kredītsaistības. LAU ienākumi pamatā veidojas no 2013.gada decembrī noslēgtā Deleģēšanas līguma, kas būs spēkā līdz 2020.gada beigām. LAU darbība ir rentabla - vidēji ap 3% un nav pamata uzskatīt, ka Deleģēšanas līguma izpildei ir negatīva ietekme uz uzņēmuma finanšu rādītājiem. PKC uzskata, ja netiek būtiski mainītas prasības attiecībā uz Deleģēšanas līgumā noteikto uzdevumu kvalitāti un prasības, kas noteiktas nefinanšu mērķos (piemēram, Valsts autoceļu kompleksās ikdienas uzturēšanas veikto darbu kvalitātes vidējais novērtējums ziemas sezonā ir noteikts līmenī 4 (labi), gan iepriekšējā periodā, gan aktualizētajā stratēģijā), tad nav pamats uzskatīt, ka 0% dividenžu līmeņa noteikšana ir risinājums MK 2016.gada 20.decembra sēdē izskatītajā informatīvajā ziņojumā minētajām problēmām. Ievērojot iepriekš minēto, PKC nevar atbalstīt SM priekšlikumu.

Savukārt attiecībā uz priekšlikumu atļaut LAU vidēja termiņa darbības stratēģijā 2016.-2020.gadam noteikt atšķirīgu minimālo dividendēs izmaksājamo peļņas daļu 0% (nulle procenti no tīrās peļņas) par 2017., 2018. un 2019.gada peļņu PKC norāda, ka šis priekšlikums izskatāms atsevišķi, vērtējot LAU vidēja termiņa darbības stratēģijas projektu, tādēļ nav pamatoti to izskatīt steidzamības kārtā kopā ar lēmumu par dividendēm no 2016.gada peļņas.

**Valsts akciju sabiedrība “Latvijas Valsts ceļi”**

SM norāda, ka Ministru kabineta rīkojuma projekts “Par atšķirīgu dividendēs izmaksājamo valsts akciju sabiedrības “Latvijas Valsts ceļi” peļņas daļu par 2016. gadu” (turpmāk – rīkojuma projekts) izstrādāts pamatojoties uz 2016. gada 20. decembra Ministru kabineta sēdes protokola Nr.69 82.§ “Informatīvais ziņojums par autoceļu finansēšanas modeli un Valsts autoceļu sakārtošanas programmu 2014.-2023. gadam un atbildes vēstule Saeimas Mandātu, ētikas un iesniegumu komisijai” 6.punkts, kurš noteic: *“Pieņemt zināšanai, ka Satiksmes ministrija, lai nodrošinātu autoceļu uzturēšanas darbu veikšanu un VAS „Latvijas Valsts ceļi” un VAS „Latvijas autoceļu uzturētājs” attīstošu projektu, tostarp nepieciešamās ceļu uzturēšanas tehnikas atjaunošanas projektu īstenošanu, izvērtēs un atbilstoši normatīvajos aktos noteiktajai kārtībai līdz 2017. gada 1. jūlijam iesniegs Ministru kabinetā priekšlikumus par dividendēs izmaksājamo VAS „Latvijas Valsts ceļi” un VAS „Latvijas autoceļu uzturētājs” peļņas daļu par 2016.gadu.”,* un noteikumu Nr.806 11.2.4. apakšpunktu.

LVC 2016. gada pārskata perioda peļņa ir 54 768,00 *euro*. Realizējot projektus ar Eiropas Savienības līdzfinansējumu, LVC uzņemas saistības par šo projektu realizāciju. Attiecīgi, lai nodrošinātu kapitālsabiedrības darbības virzieniem atbilstošu pakalpojumu kvalitātes uzlabošanu, nepieciešams ieguldīt papildu finanšu līdzekļus. Šobrīd Latvijā, izvērtējot asfaltbetona īpašības aukstās ziemas temperatūrās, tiek izmantota Frasa trausluma temperatūras (LVS EN 12593) noteikšanas metode, kas raksturo bitumena trauslumu pie zemām temperatūrām, bet ne asfaltbetona. Šī iemesla dēļ bieži rodas pamatotas domstarpības pasūtītāja un būvnieku starpā, jo asfaltbetona trauslumu ietekmē ne tikai bitumens, bet arī pārējie izmantotie materiāli un maisījuma granulometriskais sastāvs. Iepriekš minēto iemeslu dēļ 2013. gadā LVC Ceļu laboratorijas (Autoceļu kompetences centrs) vajadzībām tika iegādāta „Universāla dinamiskās testēšanas sistēma (turpmāk - UDTS) asfalta paraugu nogurumizturības, stinguma un reoloģisko īpašību noteikšanai”, ar kuras palīdzību var noteikt asfaltbetona trausluma temperatūru. Šajā laikā tika apgūta iekārta, testēti paraugi, lai dotu priekšlikumus šā rādītāja ieviešanai specifikācijās, kā arī konstatēts iekārtas galvenais trūkums – laika patēriņš. Visus parauga sagatavošanas darbus iespējams veikt vairākiem paraugiem vienlaikus, bet pašu testēšanu ne. Šīs nepilnības novēršanai nepieciešams iegādāties vēl vienu „Vienass stiepes testa iekārtu”, kas tiek pieslēgta UDTS, lai vienlaicīgi varētu veikt divu paralēlo paraugu testēšanu. Tiek plānots, ka turpmāk pieaugs testējamo paraugu skaits un ar esošo vienu „Vienass stiepes testa iekārtu” nepietiks, lai saprātīgā termiņā veiktu testēšanu. Šāds UDTS papildinājums dos iespēju veikt operatīvu materiālu pārbaudi pirms būvniecības, tās laikā un pēc būvniecības darbu pabeigšanas, kā rezultātā būs iespējams gūt pārliecību par Latvijas ceļos ieklātā asfaltbetona noturību pret plaisu veidošanos aukstajās ziemas temperatūrās.

Plānotās izmaksas ir aptuveni 60 000,00 *euro*. Iztrūkstošo summu plānots segt no LVC 2017. gada investīciju plānā paredzētajiem līdzekļiem. LVC attīstības stratēģijā laika periodam no 2014.gada līdz 2020.gadam ir noteikti sasniedzamie finanšu un nefinanšu mērķi. Minētais finansējums sekmēs sasniegt uzstādīto nefinanšu mērķi – Autoceļu kvalitātes atbilstības novērtēšanu, kur uzdevums ir nodrošināt kvalitatīvu Autoceļu kompetences centra darbību, kas pārbauda veikto būvdarbu kvalitāti un būvniecības kvalitāti kopumā pirms objekta nodošanas ekspluatācijā. Arī finanšu mērķos viena no noteiktajām prioritātēm ir Standartu prasībām atbilstošu mērlīdzekļu un testēšanas iekārtu komplektēšana kvalitātes pārbaužu un mērījumu veikšanai.

LVC, īstenojot valsts deleģētu funkciju – organizēt un kontrolēt autoceļu tīkla projektēšanu, būvniecību, remontu un uzturēšanu, neveic saimniecisku darbību, un peļņas daļas novirzīšana valsts deleģētas funkcijas veikšanai nav kvalificējama kā komercdarbības atbalsta piešķiršana.Pamatojoties uz iepriekš minēto, rīkojuma projekts paredz noteikt valstij dividendēs izmaksājamo LVC peļņas daļu par 2016. gadu 0% apmērā no LVC tīrās peļņas, nodrošinot, ka 2016.gada tīrā peļņa tiek novirzīta attīstošo projektu īstenošanai.

FM savā atzinumā ir norādījusi, ka neatbalsta rīkojuma projekta tālāku virzību, jo tā īstenošana radīs negatīvu ietekmi uz 2017.gada valsts budžeta ieņēmumiem. Tāpat FM atzinumā norādīja, ka atbilstoši noteikumu Nr.806 12.punktā noteiktajam, rīkojuma projekta anotācijā jāiekļauj izvērtējums par to, vai peļņas daļas novirzīšana ir kvalificējama kā komercdarbības atbalsts. Norādām, ka īstenojot valsts deleģētu funkciju – organizēt un kontrolēt autoceļu tīkla projektēšanu, būvniecību, remontu un uzturēšanu, LVC neveic saimniecisku darbību, un peļņas daļas novirzīšana valsts deleģētas funkcijas veikšanai nav kvalificējama kā komercdarbības atbalsta piešķiršana. Minēto iebildumu SM ir ņēmusi vērā, un anotācija attiecīgi papildināta.

PKC savā atzinumā norādīja, ka neatbalsta SMpriekšlikumu par LVC 2016.gada tīrās peļņas 85% apmērā (46 552,80 EUR) novirzīšanu “Vienass stiepes testa iekārtas” iegādei.

PKC vērsa uzmanību, ka LVC darbojas saskaņā ar apstiprināto attīstības stratēģiju, kurā plānots maksāt valstij dividendes atbilstoši normatīvajos aktos noteiktajam apmēram, kā arī stratēģijas īstenošanas periodā 2014.-2020.gadam, plānots veikt kapitālieguldījumus standartu prasībām atbilstošu mērlīdzekļu un testēšanas iekārtu komplektēšanā kvalitātes pārbaužu un mērījumu veikšanai. Tāpat stratēģijā norādīts, ka investīciju programmas finansējuma avots ir amortizācijas atskaitījumi un naudas līdzekļi akciju sabiedrības norēķinu kontos. Investīciju programmas plānotais apjoms ir 600 tūkstoši EUR katru gadu. Analizējot testa iekārtas iegādes nepieciešamību, PKC nesaskata darījuma atbilstību anotācijā minētajam noteikumu Nr.806 11.2.4. apakšpunktam. Tāpēc PKC lūdza sagatavot pamatojumu plānoto investīciju atbilstībai noteikumu apakšpunktam.

Tāpat PKC norādīja, ka analizējot LVC gada pārskata datus, redzams, ka likviditātes rādītāji, kā arī pašu kapitāla līmenis ir atbilstošs LVC darbībai, līdz ar to peļņas atstāšana kapitālsabiedrībā nav vitāli nepieciešama finanšu stāvokļa uzlabošanai. Lai gūtu pārliecību, ka dividenžu neizmaksāšana ir vienīgais risinājums finansējuma piesaistei, PKC lūdza veikt izvērtējumu par alternatīvu finanšu piesaistes iespējām, tāpat lūdzam izvērtēt esošo investīciju programmu 2017.gadam, nosakot prioritātes esošā finansējuma robežās. Minētos PKC iebildumus SM nav ņēmusi vērā, un rīkojuma projekta anotācija nav papildināta ar PKC atzinumā norādīto nepieciešamo papildus izvērtējumu. Ievērojot iepriekš minēto, PKC nevar atbalstīt SM priekšlikumu.

**Priekšlikumi Ministru kabineta rīkojuma projektam “Par valstij dividendēs izmaksājamo valsts akciju sabiedrības “Latvijas autoceļu uzturētājs” un valsts akciju sabiedrības Latvijas Valsts ceļi” peļņas daļu par 2016. gadu”**

Ievērojot to, ka SM kā kapitāla daļu turētāja noteikumu Nr.806 13. punktā minētajā termiņā nav vienojies ar FM un PKC kā koordinācijas institūciju par tās iesniegto priekšlikumu, Ministru kabinets pieņem valsts kapitāla daļu turētājam saistošu lēmumu.

Pamatojoties uz FM un PKC atzinumiem, PKC priekšlikums ir Ministru kabinetam neatbalstīt SM priekšlikumus, bet pieņemt lēmumu ar Ministru kabineta protokollēmumu šādā redakcijā:

 Neatbalstīt Satiksmes ministrijas kā valsts akciju sabiedrības “Latvijas autoceļu uzturētājs” (vienotais reģistrācijas Nr.40003356530) un valsts akciju sabiedrības “Latvijas Valsts ceļi” (vienotais reģistrācijas Nr. 40003344207) kapitāla daļu turētāja priekšlikumu, ka minētās kapitālsabiedrības no 2016.gada tīrās peļņas maksā dividendes valsts budžetā mazākā apmērā nekā to paredz likuma “Par vidēja termiņa budžeta ietvaru 2017., 2018. un 2019.gadam” 19.panta pirmā daļa.

Ministru prezidents M.Kučinskis

Vīza:

Pārresoru koordinācijas centra

vadītājs P.Vilks

09.08.2017 13:43

2866

S.Štrāle

67082920, Solvita.Strale@pkc.mk.gov.lv